Иван Бунин
В креслото до прозореца седеше…

Превод от руски: Иван Теофилов, —

chitanka.info

В креслото до прозореца седеше,

повдигнал вежди, старец уморен.

На масичка до чашка чай димеше

догаряща цигара и струеше

на лентички дима си изтънен.

Бе зимен ден, в лицето му изпито,

през пухкавата мрежа на дима,

блестеше слънце младо и открито,

ала на запад местеше лъчи то,

из стаите пустинни на дома.

Часовникът със ясна, звучна мяра

тиктакаше… И залезния свят

старикът гледаше с унила вяра,

с растяща пепел тънката цигара

струеше сладък аромат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.